b'\n_START_ARTICLE_\nBo\xc5\xbeidar Ivani\xc5\xa1evi\xc4\x87\n_START_SECTION_\n\xc5\xbdivotopis\n_START_PARAGRAPH_\nRodio se je 1920. godine u obitelji Donjokrajca \xc4\x90ura Krstova Ivani\xc5\xa1evi\xc4\x87a i Marice ro\xc4\x91ene Nikoli\xc4\x87 iz Dobrote. Kr\xc5\xa1ten je kod ku\xc4\x87e i upisan u knjigu u Cetinjskom manastiru. U rodnom Cetinju i u Senti je poha\xc4\x91ao osnovnu \xc5\xa1kolu. U Subotici i Cetinju poha\xc4\x91ao je gimnaziju. U srednjo\xc5\xa1kolskoj dobi pokazao je vrsni \xc5\xa1portski dar. S 15 je godina po\xc4\x8deo igrati nogomet za SAK (Sen\xc4\x87anski atletski klub), a 1937. postao je srednjo\xc5\xa1kolski prvak Vojvodine na 100 m na natjecanju u Subotici, te postolje u skoku u vis. Na natjecanju za pehar Politike u Subotoci je bio tre\xc4\x87i u troskoku. Bavio se je i stolnim tenisom. Glazba je tako\xc4\x91er bila Ivani\xc5\xa1evi\xc4\x87eva strast. Mati je bila sklona glazbi i od nje je nau\xc4\x8dio stare crnogorske pjesme. I po preseljenju u Vojvodinu je nastavio s tom stra\xc5\xa1\xc4\x87u. 1930-ih godina dolazi u kontakt s graditeljem tambura i gitara Lajo\xc5\xa1om Bacanom od kojega je Bo\xc5\xbeidar kupio tamburu, te je uskoro izu\xc4\x8dio sviranje na tamburi. Bo\xc5\xbeidar je lijepo pjevao dalmatinske pjesme. Nastupao je skupa s Branislavom Branom Martinovi\xc4\x87em koji je svirao gitaru._NEWLINE_1940. je godine pristupio SKOJ-u. Bio je omladinski rukovodilac. Sudionik je ustanka crnogorskoga naroda 13. srpnja 1941. protiv talijanske okupacije. Bio je u Cetinjskoj \xc4\x8deti Lov\xc4\x87enskog odreda, a zada\xc4\x87a mu je bila u pozadinskom sto\xc5\xbeeru na Cetinju. Talijanske sz ga okupacijske uhitile. Osu\xc4\x91en na robiju u cetinjskom pritvoru. No budu\xc4\x87i da je te\xc5\xa1ko obolio na plu\xc4\x87a i postao trajni invalid, pustili su ga zbog te\xc5\xa1ke bolesti. \xc5\xbdivot mu tad do\xc5\xbeivljava nevjerojatni preokret. Nakon \xc5\xa1to je iza\xc5\xa1ao iz zatvora, uspio se je u ratnim uvjetima prebaciti u NDH, gdje se zaposlio u Zagrebu u Dr\xc5\xbeavnoj riznici NDH. Za boravka u Zagrebu po\xc4\x8deo je pisati pjesme za zborove._NEWLINE_Na koncu rata bio je pripadnik Jugoslavenske armije.\n_START_SECTION_\nPjeva\xc4\x8dka karijera\n_START_PARAGRAPH_\nIvani\xc5\xa1evi\xc4\x87 je pjevanje usavr\xc5\xa1avao kod profesora Fritza (Miroslava) Lunzera i Drage Hr\xc5\xbei\xc4\x87a. Od 1947. je na Radio Zagrebu, gdje je primljen kao solist (tenor) za zabavnu i narodnu glazbu._NEWLINE_Pjevao je poglavito narodne pjesme, osobito stare crnogorske pjesme. Na\xc4\x8dinio prve snimke crnogorskih narodnih pjesama na radio valovima nakon Drugog svjetskog rata. Snima i gramofonske plo\xc4\x8de._NEWLINE_1951. godine Ivani\xc5\xa1evi\xc4\x87 je izabran za tajnika [Udruga dramskih umjetnika Hrvatske|Udruge dramskih umjetnika Hrvatske]], na prijedlog zemljaka Emila Kutijara. _NEWLINE_Kao solist bio \xc4\x8dlan Dr\xc5\xbeavnog zbora narodnih plesova i pjesama Lado._NEWLINE_Ivani\xc5\xa1evi\xc4\x87 je bio pobjednik brojnih onda\xc5\xa1njih doma\xc4\x87ih i inozemnih festivala. Pjevao je diljem Europe,u dva navrata u Royal Albert Hallu u Londonu._NEWLINE_Iz Zagreba je Ivani\xc5\xa1evi\xc4\x87 1970-ih preselio u Sarajevo 1957. godine zajedno sa suprugom Trifonom. Za 35-godi\xc5\xa1njeeg boravka osnovao je Udru\xc5\xbeenje glazbenika Bosne i Hercegovine \xc4\x8dijim je bio prvim predsjednikom. Mandat mu je trajao osam godina. Iz tog vremena datira organiziranje festivala narodne glazbe Ilid\xc5\xbea. Za boravka u Sarajevu radio je voditelj predstavni\xc5\xa1tva podgori\xc4\x8dkog poduze\xc4\x87a Industriaimporta. Godine 1992., sklanjaju\xc4\x87i se od strahota rata, vratio se je u Crnu Goru. Tu se trajno nastanio u svojoj ku\xc4\x87i u Pr\xc4\x8danju.\n_START_SECTION_\nOcjena\n_START_PARAGRAPH_\nPero Gotovac, kao urednik Jugotona, napisao je na jednoj od najzna\xc4\x8dajnijih plo\xc4\x8da Bo\xc5\xbeidara Ivani\xc5\xa1evi\xc4\x87am, naslovljenom \xe2\x80\x9cKad pro\xc5\xa1etam Crnom Gorom\xe2\x80\x9d, sljede\xc4\x87e:_NEWLINE_\xe2\x80\x9cNajzna\xc4\x8dajnija njegova (Ivani\xc5\xa1evi\xc4\x87eva) djelatnost je u svakom slu\xc4\x8daju, rad na kompozitorskom odnosno stvarala\xc4\x8dkom polju. Prikupljaju\xc4\x87i niz godina motive iz Crne Gore, u\xc5\xa1av\xc5\xa1i duboko u sve karakteristike poezije i melosa svoga kraja, uspio je na toj osnovi stvoriti \xc4\x8ditav niz pjesama, koje je narod vrlo brzo prigrlio i zavolio, tako da ih danas smatra svojim vlastitim. Neobi\xc4\x8dno poetski tekstovi, muzi\xc4\x8dki oblikovani na svoj specifi\xc4\x8dan, a opet adekvatan na\xc4\x8din, po svome sadr\xc5\xbeaju i formalnoj strukturi, \xc4\x8disti su odraz narodnog shvatanja i poniranja u svu etiku takvih, ina\xc4\x8de originalnih glazbeno-folklornih umjetni\xc4\x8dkih oblika. Nema sumnje da je Ivani\xc5\xa1evi\xc4\x87, putem svog specifi\xc4\x8dnog oblikovanja i fine stilizacije uspio, pomalo opor crnogorski melos, probli\xc5\xbeiti \xc5\xa1irem krugu slu\xc5\xa1atelja i u\xc4\x8diniti crnogorsku pjesmu popularnom\xe2\x80\x9d.'